DTAC ประกาศตั้งตัวแทนจำหน่ายทั่วประเทศเจาะตลาดลงลึกแต่ละโซน
DTAC ประกาศตั้งตัวแทนจำหน่ายทั่วประเทศเจาะตลาดลงลึกแต่ละโซน
10 ก.ย. 2558

นายลาร์ส นอร์ลิ่ง ประธานเจ้าหน้าที่บริหาร บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC เปิดเผยว่า บริษัทปรับโครงสร้าง ยกระดับการขายสู่ Best in Sale แต่งตั้งตัวแทนจำหน่ายทั่วประเทศเพื่อเป็นกำลังหลักในการกระจายสินค้าและบริการในพื้นที่ เพื่อเจาะลงลึกการตลาดในท้องถิ่น ให้สอดคล้องกับพฤติกรรมการใช้งานและความต้องการของลูกค้าในแต่ละแห่งที่แตกต่างกันออกไป มีการจัดแบ่งพื้นที่ความรับผิดชอบของหน่วยงานที่เกี่ยวข้องกับการบริหารจัดการและขยายเครือข่ายให้สอดคล้องกับพื้นที่ คลัสเตอร์ร่วมกับทีมพนักงานขาย เพื่อให้การขยายเครือข่ายเป็นไปอย่างมีประสิทธิภาพสูงสุด
ทั้งนี้ ดีแทคได้ปรับโครงสร้างการขาย ซึ่งเป็นหนึ่งในโครงสร้างการพัฒนางานใน 4 แกนหลักของปีนี้ คือ Best in sales สร้างระบบและกลไกการขายที่มีประสิทธิภาพ เพื่อให้ดีแทคพร้อมที่จะก้าวขึ้นเป็นผู้นำในการให้บริการอินเทอร์เน็ต โดยประกาศแต่งตั้งตัวแทนจำหน่ายทั่วประเทศ ซึ่งพิจารณาจากความสามารถ ประสบการณ์ที่หลากหลายในการดำเนินธุรกิจการกระจายสินค้า  ความเชี่ยวชาญและความสัมพันธ์อันดีกับเครื่อข่ายร้านค้าในพื้นที่ รวมถึงความแข็งแกร่งทางด้านการเงิน เพื่อให้สอดคล้องในการทำงานกับภูมิภาคต่างๆที่ดีแทคได้ปรับการทำงานไปก่อนหน้านี้ ให้เป็นผู้รับผิดชอบพื้นที่แต่ละคลัสเตอร์ดูแลรายละเอียดทั้งด้านการขาย การให้บริการลูกค้า ตลอดจนรายได้ของแต่ละคลัสเตอร์
นอกจากนี้ยังมีการแต่งตั้งพนักงานให้รับผิดชอบพื้นที่อย่างชัดเจนภายในแต่ละคลัสเตอร์ รวมถึงการสร้างจุดกระจายสินค้าและร้านค้าเพื่อการกระจายสินค้า ข้อมูลสินค้าและบริการไปยังร้านค้าได้อย่างรวดเร็วและทั่วถึงในพื้นที่ ทำให้ลูกค้าได้รับสินค้าและบริการจากดีแทคอย่างสะดวกสบายใกล้บ้าน         
สำหรับการแต่งตั้งตัวแทนจำหน่ายทั่วประเทศครั้งนี้ ทำให้ตัวแทนจำหน่ายและทีมดีแทคที่ทำงานเป็นโซน และคลัสเตอร์ ได้ประสานงานเป็นหนึ่งเดียวกัน โดยมีพนักงานดีแทคและตัวแทนจำหน่ายในทุกจังหวัด ทุกอำเภอ และทุกตำบล ทำให้เข้าใจพฤติกรรม ความต้องการและความคาดหวังของลูกค้า คู่ค้า ชุมชน ในพื้นที่มากขึ้น และมีสินค้าเฉพาะพื้นที่ (Localize product) เช่น ซิมเชียงราย ซิมน่าน   โดยมีการเจาะลึกลูกค้าตามภาคต่างๆและนำเสนอสินค้าที่ตรงกับความต้องการของลูกค้าในแต่ละพื้นที่ มีจำนวนร้านค้าซิมที่มีคุณภาพเพิ่มขึ้น 20% ประกอบกับการขยายโครงข่าย 4G เพิ่มขึ้นอีกกว่า 40 จังหวัด และการขยายโครงข่าย 3G ให้ครอบคลุมประชากรทุกพื้นที่กว่า 95% โดยครอบคลุมตำบลที่มีเสาสัญญาณทั้งหมด
นายลาร์ส กล่าวเพิ่มเติมว่า  หลังการปรับโครงสร้างการขายใหม่และการแต่งตั้งตัวแทนจำหน่ายในครั้งนี้ คาดว่าจะสามารถกระจายสินค้าและบริการให้ครอบคลุมทั่วถึงทุกพื้นที่ทั่วประเทศ ผ่านการทำงานร่วมกันระหว่างทีมขายและตัวแทนจำหน่ายในพื้นที่ สามารถรักษาความสัมพันธ์ที่ดีกับร้านค้าในพื้นที่ มีการเติบโตในแง่ของรายได้จากการขายและการให้บริการในแต่ละพื้นที่อย่างต่อเนื่อง และเป็นผู้ให้บริการโทรคมนาคมที่ร้านค้าพึงพอใจในการขายสินค้าและบริการให้มากที่สุด ทำให้ลูกค้าสามารถเข้าถึงการใช้งานสินค้าและบริการได้ง่ายและทั่วถึง รวมถึงการสร้างประสบการณ์ที่ดีในการใช้บริการให้กับลูกค้า